આ બાજુ પેથડમંત્રીએ પ્રતિજ્ઞા કરી કે “જ્યાં સુધી છપ્પન ઘડી સોનું પ્રભુના ચરણોમાં સમર્પિત નહી થાય ત્યાં સુધી ચારેય આહારનો ત્યાગ. “ સૌ સંઘજનો સ્તબ્ધ થઇ ગયા. કેવો શાસનનો રાગ અને કેવી શાસન પ્રત્યેની વફાદારી! કેવી અડગ પ્રતિજ્ઞા! ક્યાં ગઢ ગિરનાર અને ક્યાં માંડવગઢ! ક્યારે છપ્પન ઘડી સોનું આવે અને ક્યારે મંત્રીશ્ર્વરને પારણું થાય! સૌ કાગડોળે સાંઢણીના આગમનની રાહ જોઇ રહ્યાં હતાં. દેવ-દ્રવ્યનું દેણું માથે હોતે છતે મોંમા અન્નનો એક દાણો પણ કેમ વાપરી શકાય? તીર્થમાળ – ઇન્દ્રમાળના દિવસનો ઉપવાસ અને બીજા દિવસે પણ મધ્યાહ્નકાળ વીતી દિવસ આથમવાને માત્ર બે ઘડી(૪૮ મિનીટ) બાકી હતી ત્યાં જ માંડવગઢની દિશામાંથી સાંઢણીઓના પગલાં ના અવાજો સંભળાયા. જોતજોતામાં સાંઢણીઓ ગિરનારની તળેટીમાં આવી પહોંચી. સોનું તોલાઇ ગયું પરંતુ બે ઘડી પહેલાં ચોવિહારના પચ્ચક્ખાણ કરનારા મંત્રીશ્ર્વરને ચોવિહાર છઠ્ઠનો તપ થયો.